بارفو الكلاب ( الاسم العلمى: Canine parvovirus ) هوا كائن بيتبع كارنيڤور پروتوپارڤوڤيروس 1.

هوه مرض  فيروسي معدي جدا بيصيب الكلاب و بيسبب اعراض حادة للجهاز الهضمي في الكلاب الصغيرة في السن، وممكن يسبب لها الموت، يصيب  اكتر الكلاب من عمر 6 الي 20 اسبوع بس ممكن كمان يصيب الكلاب الكبيرة في السن بالذات اللي مش محصنة. ممكن يتنقل من كلب للتاني عن طريق الملامسة بمخلفات الكلاب (البراز) او الادوات الملوثة بالمخلفات دي، والانسان ممكن يلعب دور في نقل المرض من كلب للتاني عن طريق الايدي او الملابس او الاحذية الملوثة بمخلفات الكلب اللي عيان.

الأعراض
فترة حضانة الفيروس من 3 الي 7 أيام بعدها تبدأ أعراض الاصابة تظهر، وممكن يحصل تدهور سريع في حالة الكلب خلال 48 ساعة اذا مبدأتش في العلاج فورا. وأكثر الاعراض  اللي بتظهر على الحيوان هي:

- الخمول واالكسل.

- ملوش نفس ياكل.

- الترجيع او القئ المستمر وممكن يظهر دم فيه.

- الأسهال وممكن يظهربرضه دم فيه.

- جفاف شديد على الحيوان وهنا بتكون الخطورة لان الحيوان بيفقد كمية كبيرة من السوائل اللي بيكون معاه فقدان في نسبة كبيرة من الأملاح والايونات، وهو ده السبب في التدهور السريع لحالة الكلب.

- يبيأثر الفيروس على البطانة الداخلية للأمعاء، وده سبب الترجيع والاسهال المدمم وممكن الحالة تتدهور أكتر من كده فيحصل نزيف داخلي من الأمعاد وده بيسبب بعد كده فقر الدم والانيميا الشديدة جدا.

-  الفيروس كمان بيطلع بعض السموم اللي بتأثر على المناعة بشكل كبير وبيقلل من مستوى خلايا الدم البيضاء، ومع قلة المناعة الكلب بيكون معرض للأصابة بكتير من الأمراض البكتيرية.

- التدهور السريع في حالة الكلب ممكن تكون سبب  في حدوث صدمة وموت المفاجئ للحيوان.

العلاج والوقاية
- للأسف مفيش علاج معروف لمرض البارفو في الكلاب لحد دلوقتي، ولكن كل اللي بنعمله اننا نعالج الأعراض اللي بتظهر على الحيوان علشان نحمي الكلب من الجفاف اللي ممكن يصيبه وده عن طريق تعليق الأملاح بشكل مستمر واستخدام مجموعة من المضادات الحيوية علشان نمنع الاصابة الثانوية بالبكتريا اللي ممكن تحصل نتيجة ضعف المناعة، لازم كمان يكون في تغذية علاجية للحيوان لأن أمعاء الحيوان بتتعرض للألتهاب الشديد والنزيف المستمر. الحيوان لازم يروح عيادة بيطرية ومش هينفع يتعالج في البيت لان الحيوان لازم يكون تحت الملاحظة المستمرة عن طريق الطبيب بيطري.

- حالات الوفاة ممكن توصل ل 90 % من الكلاب المصابة، وكل ما بدأ التعامل مع الكلاب المصابة بدري و بشكل سريع كل ما كانت فرض النجاة أكبر.

- الحل الوحيد لمنع الاصابة او تخفيف الاعراض بعد كده هو تحصين الكلاب، بيدأ التحصين بجرعة أولية عند عمر 6 -8 أسابيع وبعد كده بياخد جرعة تنشيطية بعدها بشهر (عمر 10-12 اسبوع) وكمان جرعة تنشيطية تانية بعدها بشهر (عمر 14-16 اسبوع) وجرعة عند عمر سنة وممكن ياخد جرعات اضافية على حسب ما يشوف الطبيب البيطري المعالج.

لينكات
بارفو الكلاب